《偈颂一百四十二首 其一二七》
宋代·释广闻

吾佛舒广长舌相，不即此座亦不离。尔时宝积诸长者，持七宝盖而献佛。

如庵道人道机熟，今亦即色以明心。攒花簇锦出新好，而以组绣作佛事。

一一针孔一世界，一一花叶一如来。森罗万象影重重，莫不一法之所印。

此座非高亦非广，此被非阔亦非狭。舒即大千悉弥满，收入微尘不迫窄。

譬如随色摩尼珠，是被光明亦如是。昼夜常转如是轮，须弥灯王为作證。

作者简介：释广闻（一一八九～一二六三），赐名佛智，号偃溪，俗姓林，侯官（今福建福州）人。年十五从智隆于宛陵光孝寺。十八受具戒。八年，住育王山广利禅寺。十一年，住净慈报恩光孝禅寺。宝祐二年（一二五四），住景德灵隐禅寺。四年，住径山兴圣万寿禅寺。景定四年卒，年七十五。为南岳下十八世，浙翁琰法嗣。有《偃溪广闻禅师语录》，收入《续藏经》。事见《语录》及所附林希逸撰《塔铭》。　释广闻诗，以辑自《语录》者及其中单编之诗依原卷次编为两卷。